
Hír elemző és kiértékelő gépi tanulás-alapú keretrendszer a piaci környezet leírására eladási adatok előrejelzéséhez

Kulcsszavak: Természetes nyelvfeldolgozás; Szentiment analízis; Idősori analízis; Webscraping; Retrieval Augmented Generation
Az elmúlt években számos globális esemény történt, amely jelentős mértékben megváltoztatta a fogyasztói társadalom viselkedését. Ezáltal egy termék eladásainak előrejelzése szinte lehetetlenné vagy rendkívül erőforrás-igényessé vált. Ez egyre nagyobb probléma a logisztika és az értékesítés területén, különösen a nagy vállalatok körében. További kihívást jelent, hogy gyakran hiányos, vagy nem létező az adatáramlás egy adott vállalat és az értékesítési csatornái között, így a sellout adatok hiánya tovább nehezíti a jövőbeli eladások becslését. Ezeket a nehézségeket a kutatásban együttműködő nagyvállalat is azonosította. A kutatás célja egy gépi tanulás alapú döntéstámogató rendszer megvalósítása. Ennek a rendszernek jobbnak, vagy legalább olyan jónak kell lennie, mint a vállalat szakértői által becsült előrejelzések, miközben jelentősen alacsonyabb az erőforrás igénye. A gépi tanulási modell egy Long-Short Term Memory (LSTM) alapú architektúrára épülő modell. Ehhez a titkosított adatokat a vállalat biztosította, melyeknek a részletes feldolgozása a kutatás korábbi részét képezi. Az eladások előrejelzéséhez nem elegendő kizárólag a múltbeli historikus adatokra támaszkodni, mivel ezek önmagukban nem adnak magyarázatot az adatok között fennálló korrelációra. Ennek a korlátozásnak leküzdésére különböző hírportálok hírein szentiment analízis lett alkalmazva egy Large Language Model (LLM) és egy Retrieval-Augmented Generation (RAG) rendszer segítségével, amely lehetővé teszi az ok-okozati összefüggések megfigyelését az eladások között, és ezáltal figyelembe venni ezeket az előrejelzések folyamán. A kutatás elsődleges eredménye egy olyan end-to-end keretrendszer kialakítása volt, amely képes akár valós időben adatokat gyűjteni internetes portálokról webscrapingen keresztül, majd feldolgozni ezeket, és végül szentiment analízist végrehajtani rajtuk. Levonható a következtetés, hogy a megközelítés helyes, valóban lehetséges a hírportálok híreit szisztematikusan begyűjteni és feldolgozni egy számszerűsíthető formátummá, amely önmagában is számos elemzést tesz lehetővé, azonban egy bemenetet is képez az eladásokat előrejelző LSTM rendszernek.



